REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/275-18

9. novembar 2018. godine

B e o g r a d

ZAPISNIK

SA 59. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 9. NOVEMBRA 2018. GODINE

Sednica je počela u 14,10 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, dr Darko Laketić, Veroljub Matić, dr Dragana Barišić, Branimir Jovanović i Momo Čolaković.

Sednici su prisustvovali i zamenici članova Odbora: Jelena Mijatović, zamenik Marka Zeljuga, Stefana Miladinović, zamenik Đorđa Milićevića i Vojislav Vujić, zamenik Petra Petrovića.

Sednici nisu prisustvovali članovi Odbora: Dušica Stojković, Marko Zeljug, Đorđe Milićević, prof. dr Vojislav Šešelj, Nemanja Šarović, Branka Stamenković, Goran Ćirić, Petar Petrović, Nenad Konstantinović i Nenad Čanak.

Sednici su prisustvovali i Srđan Smiljanić, zamenik generalnog sekretara Narodne skupštine, Sonja Kosanović, načelnik Odeljenja za budžetske i finansijsko-računovodstvene poslove i Dara Kupusinac Popović, šef Odseka za budžetsko računovodstvo u Narodnoj skupštini.

Sednici je takođe prisustvovao i Đorđe Vukadinović, narodni poslanik Poslaničke grupe Nova Srbija – Pokret za spas Srbije, koji nije član Odbora (pristupio sednici u toku utvrđivanja dnevnog reda).

Predsednik Odbora je obrazložio da je sednicu sazvao u roku kraćem od roka predviđenog članom 72. stav 2. Poslovnika Narodne skupštine imajući u vidu da je dopisom Ministarstva finansija, svim budžetskim korisnicima dat rok da do 9. novembra 2018. godine dostave predloge finansijskih planova za narednu budžetsku godinu.

 Na predlog predsednika, Odbor je većinom glasova utvrdio sledeći

 D n e v n i r e d:

1. Utvrđivanje predloga skupštinskog budžeta za 2019. godinu (03 broj: 401-3405/18 od 8. novembra 2018. godine);

2. Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Đorđu Vukadinoviću na Drugoj sednici Drugog redovnog zasedanja Narodne skupštine (21 broj: 120-3336/18 od 26. oktobra 2018. godine);

3. Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku dr Dijani Vukomanović na Trećoj sednici Drugog redovnog zasedanja Narodne skupštine (21 broj:120-3409/18 od 6. novembra 2018. godine).

**Prva tačka dnevnog reda:** Utvrđivanje predloga skupštinskog budžeta za 2019. godinu (03 broj:401-3405/18 od 8. novembra 2018. godine).

U diskusiji je učestvovao Momo Čolaković koji je zameniku generalnog sekretara postavio pitanje da li su predlogom skupštinskog budžeta za 2019. godinu planirana sredstva za održavanje godišnjeg zasedanja Parlamentarne skupštine Mediterana čiji će domaćin biti Narodna skupština, a koja je planirana za februar mesec 2019. godine. Zamenik genralnog sekretara je potvrdio da su sredstva za tu namenu isplanirana.

Na predlog predsednika, Odbor je jednoglasno utvrdio Predlog skupštinskog budžeta za 2019. godinu u iznosu od 2.481.140.000 dinara, koji je istog dana u skladu Zakonom o Narodnoj skupštini i Poslovnikom dostavljen Ministarstvu finansija na mišljenje.

**Druga tačka dnevnog reda:** Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku Đorđu Vukadinoviću na Drugoj sednici Drugog redovnog zasedanja Narodne skupštine.

U diskusiji je učestvovao Đorđe Vukadinović koji je istakao da mu je meru održavanja reda izrekao predsedavajući sednicom Narodne skupštine jer je kritikovao amandamane koje podnose poslanici vladajuće većine.

Na predlog predsednika, Odbor je većinom glasova doneo Odluku o novčanoj kazni iz tačke dva utvrđenog dnevnog reda, za ĐORĐA VUKADINOVIĆA, narodnog poslanika na stalnom radu u Narodnoj skupštini, koji se kažnjava novčanom kaznom u visini od 40% osnovne plate narodnog poslanika, u iznosu od 28.685,05 dinara.

**Treća tačka dnevnog reda:** Razmatranje obaveštenja zamenika generalnog sekretara Narodne skupštine o izricanju mere održavanja reda narodnom poslaniku dr Dijani Vukomanović na Trećoj sednici Drugog redovnog zasedanja Narodne skupštine.

U diskusiji su učestvovali Đorđe Vukadinović, dr Aleksandar Martinović i Aleksandar Marković.

Đorđe Vukadinović je istakao da je Dijani Vukomanović predsedavajući sednicom Narodne skupštine nezasluženo izrekao meru opomene zbog toga što je replicirala Aleksandru Markoviću; da poslanici vladajuće većine kao i predsedavajući iz redova vladajuće koalicije sve teže podnose kritiku u parlamentu i da odgovornost za atmosferu u Skupštini ima većina, posebno oni koji parlamentom rukovode. Naveo je i da postoje dvostruki aršini u predsedavanju sednicama Narodne skupštine, na štetu poslanika opozicije.

Predsednik Odbora je istakao da opozicija u srpskom parlamentu nije malobrojna; da većina poslanika koji su pripadnici opozicije ne dolazi na sednice i ne učestvuje u radu Narodne skupštine jer je to verovatno njihova politička strategija; da opozicija ima sva prava propisana Poslovnikom i da joj se ni jedno pravo ne uskraćuje; da su pojedini mediji u Srbiji preuzeli ulogu opozicije. Posebno se osvrnuo na karikaturu objavljenu na naslovnoj strani jednog dnevnog lista na kojoj su nacrtani Hitler i Gebels koji mlekom hrane dva poslanika SNS, i podvukao da to prevazilazi ne granicu dobrog ukusa već granicu zdravog razuma, i da, po njegovom mišljenju, autor karikature uopšte nije ispao duhovit, već je time udaren šamar srpskom narodu. S tim u vezi se zapitao da li je moguće da se danas, u nekoj demokratskoj, civilizovanoj državi u Evropi, pojavi takva karikatura na naslovnoj strani nekog lista, i naveo primer Nemačke.

Aleksandar Marković je, kao akter rasprave u kojoj je Dijana Vukomanović dobila opomenu, naveo da je ona zloupotrebila javljanje po Poslovniku jer mu je replicirala; da mu se obraćala lično; da je u toj replici zamenila teze optuživši ga da je vređao i nipodaštavao pripadnike nacionalnih manjina a upravo se dogodilo suprotno jer je u svom govoru samo citirao način na koji su pripadnici njene stranke u Vranju vređali pripadnike nacionalne manjine. Istakao je da je ona na ovaj način prekršila odredbe Poslovnika i da je, po njegovom mišljenju, zaslužila više od jedne opomene.

Na predlog predsednika, Odbor je većinom glasova doneo Odluku o novčanoj kazni iz tačke tri utvrđenog dnevnog reda, za dr DIJANU VUKOMANOVIĆ, narodnog poslanika na stalnom radu u Narodnoj skupštini, koja se kažnjava novčanom kaznom u visini od 10% osnovne plate narodnog poslanika, u iznosu od 7.171,26 dinara.

\* \* \*

Sednica je završena u 14:45 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović